Oudlugmaghoof sterf | Maroela Media
Lt.genl. Denis Earp. Foto: InCamera, SAAFM/Lt. Dave Knoesen
Lt.genl. Denis Earp, voormalige hoof van die Suid-Afrikaanse Lugmag en 'n veteraan van die Koreaanse oorlog, is in die ouderdom van 88 oorlede.
"Dit is met groot hartseer dat die Suid-Afrikaanse Lugmag die dood van lt.genl. Earp moet aankondig," het die lugmag in 'n verklaring gesê. Luidens die verklaring is Earp Sondag omstreeks middernag oorlede.
"Ironies genoeg kom sy afsterwe nadat hy lugmaggedenkdienste by Bays Hill en die Smuts-huis bygewoon het."
Earp is as vlieënier in Korea afgeskiet en vir 23 maande as krygsgevangene aangehou.
Sy weermagloopbaan het begin toe hy na skool op 1 April 1948 by die weermag aangesluit en in Mei 1950 met sy opleiding begin het.
Die Koreaanse oorlog tussen Noord- en Suid-Korea het op 25 Junie 1950 uitgebreek en Earp is op 24 Mei 1951 daar ontplooi. Hy is op 27 September 1951 afgeskiet en was vir 23 maande 'n krygsgevangene voor hy vrygelaat is en op 11 September 1953 na Suid-Afrika teruggekeer het.
Earp het 'n sleutelrol as veg- en helikoptervlieënier gespeel en was onder meer bevelvoerder van verskeie eskaders. Hy het ook talle rolle gehad as senior personeelbeampte wat verantwoordelik was vir lugdienste by die lugmag-hoofkwartier, waarna hy na die rang van lt.genl. bevorder en as hoof van die lugmag aangewys is, 'n posisie wat hy van 1984 tot 1988 beklee het.
Earp het ná sy aftrede steeds korporatiewe geleenthede en gedenkdienste van die lugmag bygewoon.
Nosiviwe Mapisa-Nqakula, minister van verdediging en militêre veterane, genl. Solly Shoke, weermaghoof, en lt.genl. Zimpande Msimang, lugmaghoof, het hul medelye met Earp se familie en vriende uitgespreek.
'n Gedenkdiens vir Earp sal Maandag 27 Mei om 13:00 by die Swartkop-lugmagbasis in Valhalla, Centurion, gehou word. Begrafnisreëlings sal bekendgemaak word sodra dit gefinaliseer is.
'n Militêre man in murg en been, saluut aan hom!
Totsiens Generaal jy was n' Yster.
Wonderlike man gewees. Maar ja, van hom kan mens ook se hy was een van ons mense wat die Yanks in Korea in hulle oorlog gehelp het. en soos die res van ons wittes 'n skop onder die agterent van die Yanks in Angola en daarna gekry het.